સવાલ સાંભળીને એણે આંખો ખોલી. એના પિતાની ઉંમરના એક વડીલ બ્રીફકેસ લઈને ઊભા હતા. અનિલ લગીર બારી તરફ ખસ્યો. બ્રીફકેશ છાજલીમાં ગોઠવીને એ વડીલ અનિલ જોડે ગોઠવાઈ ગયા. અનિલની નજર એમના નિરીક્ષણમાં રોકાયેલી હતી. પાંસઠ વર્ષની ઉંમર, એકવડિયું તંદુરસ્ત શરીર, ખાદીનો સફેદ ઝભ્ભો-લેંઘો, ઝભ્ભા ઉપર કથ્થઈ રંગની બંડી, ઘઉંવર્ણી ચમકતી ત્વચા, કાળા રંગની જાડી ચશ્માની ફ્રેમ, જાડા કાચની પાછળ તગતગતી પાણીદાર આંખો અને આછા થઈ ગયેલા સફેદ વાળ.